देसै दे बक्खरे बक्खरे सूबें बिच उत्थुआं दी बोली गी कविता बिच मुखरित करने आले कवि, लेखक ते गायक हुन्दे न। राजस्थानै बिच जाओ तां आल्हा ऊदल, गोरा बादल, सांगा ते प्रताप दियां गाथां लोक गीतें बिच परोई दियां लोकें गी पुराना इतिहास ते सनहरी जुग चेतै नुआंदियां न। ब्रज भाषा बिच बाल कृष्णा सरबन्धी पद, कवित्त सवैये, मुकररिणयां ते कवितां अज्ज बी भगती दी नदी बगांदियां न। ईआं गै साड़े देसै बिच दत्त कवि हुन्दा कमल-नेतर, राम धनै हुन्दी प्रीतै दी तन्द हरदत्त हुन्दा डोगरा देस ते अज्जै दे कवि शास्त्री, दीनू भाई, स्मैलपुरी मधुकर, सम्याल शम्भूनाथ अल्मस्त ते तारा चन्द डोगरी दा मत्था उच्चा करा करदे न। इनें कविएं ते लेखकें गी इक थार किट्ठा करने आस्तै इक साहित्यिक संस्था दी लोड़ ऐ। इस संस्था दा मुख्य उद्देश्य साहित्य साधना गी स्हारा देना होऐ। ओ इनें कविएं ते लेखकें दो बाणी गी पुस्तक ते ग्रंथ रूपें बिच आनने दा बड्डा कम्म करै। साड़े किन्ने गै होनहार कवि ते लेखक प्रचार दा साधन नेईं होने करी, अपने भावें ते बचारें गी अपनी इक मात्र प्रति बिच सांबिऐ कुसै चंगे बेले दी प्रतीक्षा करा करदे न।